Dié boek handel oor jong seuns in hul dienspligtyd. Volgens Du Toit “proe jy die stof en ruik die bloed” soos dit in die grensoorlog was.
Dit vertel die verhaal van die seuns se opgewondenheid, maar ook vrees vir die onbekende. Dit wys hoe die karakters selfvertroue vind en deur die opleidingstydperk groei.
Hy meen dit is ’n boek vir soldate wat herinneringe wil herleef, maar ook vir dié wat nie in die weermag was nie en wil weet hoe dit was.
Du Toit het bekend geword in die jare tagtig toe die destydse grens­oorlog op sy hoogtepunt was. In daardie tyd was baie jong Suid-Afrikaanse mans wetlik verplig om militêre diensplig saam met beroepsoldate te doen.
Hy is op 21 Mei 1985 ná ’n skiet­voorval ten tyde van ’n spesialemagte-operasie in Cabinda, Angola, gevange geneem. Hy is vier keer geskiet.
Sedert hy in 2011 by ’n boerdery in die Kongo betrokke geraak het, het hy tyd gekry om verder te skryf. In die Kongo het hy drie boeke geskryf. Vandag skryf hy heeltyds en woon in Glentana.
“Alles wat in die lewe gebeur, elke probleem wat oor jou pad kom, is belangrik.Aan die einde van die lewe bepaal jou probleme wie jy is.”